সুলাইমান আল-ঈসা

সুলাইমান আল-ঈসা (আরবি: سليمان العيسى) ছিলেন একজন বিশিষ্ট সিরিয়ান কবি ও শিক্ষাবিদ, যিনি আরবি কবিতা ও সাহিত্যে, বিশেষ করে শিশুসাহিত্যের ক্ষেত্রে তার অবদানের জন্য বিখ্যাত ছিলেন। তিনি আরব ঐক্য এবং জাতীয়তাবাদের একজন উল্লেখযোগ্য প্রবক্তাও ছিলেন, যেই বিষয়গুলো তার বেশিরভাগ কাজজুড়েই বিদ্যমান।

 প্রারম্ভিক জীবন ও শিক্ষা 
সুলাইমান আল-ঈসা ১৯২১ সালে সিরিয়ার অ্যান্টিওকের কাছে আল-নাইরিয়া গ্রামে (বর্তমানে তুরস্কের হাতায় প্রদেশে) জন্মগ্রহণ করেন। তিনি তার বাবা শেখ আহমদ আল-ঈসার মক্তবে তার প্রাথমিক শিক্ষা গ্রহণ করেন। বাবার নির্দেশনায়, তিনি কুরআন, ইসলাম-পূর্ব যুগের কাসিদা (মুয়াল্লাকাত) এবং আল-মুতানাব্বির রচনাবলীসহ হাজার হাজার লাইন আরবি কবিতা মুখস্থ করেছিলেন। নয় বা দশ বছর বয়সের মধ্যেই, আল-ঈসা নিজের কবিতা লেখা শুরু করেন এবং তার শুরুর দিকের কাজগুলো নিয়ে একটি ছোট সংকলন তৈরি করেন। 

১৯৩৯ সালে তুরস্ক কর্তৃক ‘সানজাক অফ আলেকজান্দ্রেত্তা’ দখলের পর পরিবারের সাথে পালিয়ে সিরিয়ায় যাওয়ার আগে তিনি অ্যান্টিওকে প্রাথমিক বিদ্যালয়ে পড়াশোনা করেছিলেন। রাজনৈতিক অস্থিরতার এক উত্তাল সময়ের মধ্যে আল-ঈসা হামা, লাতাকিয়া এবং দামেস্কে তার মাধ্যমিক শিক্ষা সম্পন্ন করেন।

সিরিয়ায় ফরাসি কর্তৃপক্ষের বিরুদ্ধে তার অবস্থান এবং কবিতার কারণে তিনি বহুবার কারাগারে গিয়েছিলেন।

 কর্মজীবন 
১৯৪৪ সালে, আল-ঈসা ইরাকের বাগদাদের ‘হায়ার টিচার্স কলেজ’-এ একজন শিক্ষক হিসেবে ভর্তি হন, যেখানে তিনি তার কাব্যিক দক্ষতা আরও নিপুণ করতে থাকেন। ১৯৪৭ সালে স্নাতক শেষ করার পর, তিনি সিরিয়ার আলেপ্পোতে ফিরে আসেন এবং আরবি সাহিত্যের শিক্ষক হিসেবে কাজ করেন। পরবর্তী দুই দশক ধরে, আল-ঈসা তার কাব্যিক অবদানের জন্য ব্যাপকভাবে পরিচিত হয়ে ওঠেন, যা ছিল জাতীয়তাবাদী উদ্দীপনা এবং আরব ঐক্যের জয়গানে বৈশিষ্ট্যমণ্ডিত। আল-ঈসা পরবর্তীতে ১৯৬৭ সালে দামেস্কে চলে যান, যেখানে তিনি সিরিয়ার শিক্ষা মন্ত্রণালয়ে একজন জ্যেষ্ঠ আরবি ভাষা সুপারভাইজার হিসেবে দায়িত্ব পালন করেন।

১৯৬৭ সালের জুন মাসের আরব-ইসরায়েল যুদ্ধের পর, তিনি তার মনোযোগ শিশুসাহিত্যের দিকে ঘুরিয়ে নেন এবং তরুণ পাঠকদের জন্য কবিতা, গল্প ও নাটক সম্বলিত সাহিত্যকর্ম তৈরি করেন।

 অবদান এবং সংশ্লিষ্টতা 
আল-ঈসা ১৯৬৯ সালে ‘আরব রাইটার্স ইউনিয়ন’-এর অন্যতম প্রতিষ্ঠাতা সদস্য ছিলেন এবং ‘আল-মুয়াল্লিম আল-আরাবি’ (দ্য আরব টিচার) পত্রিকার প্রধান সম্পাদক হিসেবে দায়িত্ব পালন করেন।

তিনি ‘শির’ (কবিতা) সমিতিরও সদস্য ছিলেন, যা আদুনিস এবং ইউসুফ আল-খালের মতো কবিরা প্রতিষ্ঠা করেছিলেন।

 সাহিত্যশৈলী এবং উত্তরাধিকার 
সুলাইমান আল-ঈসার কবিতা ধ্রুপদী আরবি ঐতিহ্যে গভীরভাবে প্রোথিত ছিল, এবং একই সাথে তা সমসাময়িক সামাজিক ও রাজনৈতিক সমস্যাগুলোকেও তুলে ধরত। তার কাজগুলো প্রায়শই আরব জাতীয়তাবাদ, ঐক্য এবং ঔপনিবেশিকতার বিরুদ্ধে প্রতিরোধের বিষয়গুলোকে উদযাপন করত। জীবনের পরবর্তী সময়ে, তার মনোযোগ শিশুসাহিত্যের দিকে সরে যায়, যেখানে তিনি আরব ঐতিহ্য এবং সাংস্কৃতিক মূল্যবোধের প্রতি গর্ববোধ জাগিয়ে তোলার চেষ্টা করেছিলেন।

 সম্মাননা ও পুরস্কারসমূহ 
আল-ঈসা অনেক সম্মাননা লাভ করেছিলেন, যার মধ্যে রয়েছে:

 সাহিত্যের জন্য লোটাস পুরস্কার (১৯৮২)
 সানা বিশ্ববিদ্যালয় থেকে সম্মানসূচক ডক্টরেট (১৯৯৭)
 কাব্যিক সৃজনশীলতার জন্য ফাউন্ডেশন অফ আব্দুল আজিজ সৌদ আল-বাবতাইন-এর পুরস্কার (২০০০)
 সিরিয়ান আরব প্রজাতন্ত্রের অর্ডার অফ সিভিল মেরিট, প্রথম শ্রেণি (২০০৫)
 ইয়েমেনি ইউনিটি মেডেল, যা ইয়েমেনের প্রেসিডেন্ট আলী আবদুল্লাহ সালেহ প্রদান করেছিলেন (২০০৫)

 ব্যক্তিগত জীবন 
আল-ঈসা ড. মালিকা আবিয়াদের সাথে বিবাহবন্ধনে আবদ্ধ ছিলেন, যার সাথে মিলে তিনি সাহিত্যকর্ম অনুবাদের কাজ করেছিলেন। তাদের তিন সন্তান ছিল: মা'ন, ঘাইলান এবং বাদিয়া। আরবি ছাড়াও, আল-ঈসা ফরাসি, ইংরেজি এবং তুর্কি ভাষায় দক্ষ ছিলেন।

 মৃত্যু 
সুলাইমান আল-ঈসা ৯ আগস্ট ২০১৩ তারিখে দামাস্কাসে ৯২ বছর বয়সে মারা যান এবং সেখানেই তাকে দাফন করা হয়।

 আরও দেখুন 

 তথ্যসূত্র 

বিষয়শ্রেণী:সিরিয়ার শিশু লেখক
বিষয়শ্রেণী:আরবি ভাষার কবি
বিষয়শ্রেণী:সিরিয়ার শিক্ষাবিদ
বিষয়শ্রেণী:সিরিয়ার লেখক